section_heading: Životopis
paragraph_text: Glavno su područje njegova istraživanja kartografske projekcije i digitalna kartografija. Rezultati njegovih istraživanja o kartografskim projekcijama s minimalnim deformacijama citirani su u inozemnim udžbenicima, leksikonima i enciklopedijama. Od 1976. do 1986. bio je zamjenik glavnog i odgovornog urednika časopisa Geodetski list, a od 1987. do 1995. glavni i odgovorni urednik tog časopisa. Bio je suradnik redakcije Pomorskog leksikona i Tehničkog leksikona Leksikografskog zavoda "Miroslav Krleža". Od 1976. stalni je suradnik međunarodne kartografske referativne publikacije i bibliografske baze podataka Bibliographia cartographica (München-New Providence-London-Paris). Početkom 1997. izabran je za pročelnika Sekcije za kartografiju Hrvatskoga geodetskog društva. Od 1998. redoviti je član Akademije tehničkih znanosti Hrvatske. Član je Hrvatskoga geodetskog društva i počasni član Hrvatskoga kartografskog društva. Nagradu za životno djelo "Moć znanja" Akademije tehničkih znanosti Hrvatske primio je 2004. godine. U počasno zvanje professor emeritus izabran je 2007. U povodu njegova 70. rođendana Hrvatsko kartografsko društvo izdalo je 2007. godine posebni broj časopisa Kartografija i geoinformacije.